
Deva, 13 octombrie 2007 
INTRODUCERE

Motto: Vă voi da o inimă nouă…
Se spune că orice schimbare pe care îmi doresc să o văd în jurul meu, trebuie să înceapă cu mine. Nu îi pot schimba pe alţii, nu pot aştepta lucruri mai bune, lucruri noi, de la cei din jurul meu, de la lumea în care trăiesc până când eu nu mă schimb. Până când în mine nu bate O INIMĂ NOUĂ. Pentru că doar cu O INIMĂ NOUĂ pot începe să cred într-o lume nouă cu oameni noi. O lume care se poate schimba.

Pentru ce bate inima ta? Uneori poate să bată pentru încă o doză dintr-un drog, pentru un fum de ţigară, pentru o clipă de senzaţie adevărată, pentru a atrage măcar pentru un moment atenţia cuiva. Alteori poate să bată pur şi simplu pentru că aşa trebuie. Într-o zi a pornit şi într-o altă zi se va opri.

Acestea sunt câteva dintre modurile în care poate să bată o inimă veche. O INIMĂ NOUĂ însă poate să bată pentru cu totul alte lucruri. Poate să bată:
· pentru a oferi o mână de ajutor unei persoane nevoiaşe; 
· pentru a se juca cu un copil pentru care nimeni nu are timp sau pentru a-l ajuta să devină om mare;
· pentru a face pe cineva conştient de importanţa sănătăţii, tinereţii şi timpului pe care îl are;
· pentru a ajuta pe cineva să îşi găsească drumul în viaţă;
· pentru a face lumea şi viaţa mai frumoasă celor de lângă el;
· pentru a le arăta şi altora cât de bine este să-ţi bată în piept O INIMĂ NOUĂ.
O astfel de inimă este garanţia unor altfel de preocupări, de aspiraţii, de dorinţe. O inimă veche poate să bată pentru orice, dar O INIMĂ NOUĂ bate pentru lucruri cu adevărat importante.

O INIMĂ NOUĂ este darul lui Dumnezeu pentru fiecare dintre noi. Biblia spune că El ne va da O INIMĂ NOUĂ, o inimă de carne. O inimă care să simtă, să iubească, să ierte, să creadă, să spere. De ce O INIMĂ NOUĂ? Pentru că este un dar şi un dar nu se refuză niciodată.

„Vă voi da O INIMĂ NOUĂ şi voi pune în voi un duh nou; voi scoate din trupul vostru inima de piatră şi vă voi da o inimă de carne." (Ieremia 36,26)   

DESCRIERE
Ezechiel 36:26,27
Vă voi da o inimă nouă, şi voi pune în voi un duh nou; voi scoate din trupul vostru inima de piatră, şi vă voi da o inimă de carne.
(Voi pune Duhul Meu în voi, şi vă voi face să urmaţi poruncile Mele şi să păziţi şi să împliniţi legile Mele.)
Congresul naţional al tinerilor adventişti din România

(Cristina Neagu / AARC)

3000 de participanţi. Acesta a fost numărul maxim de participanţi la care s-a ajuns în cursul Congresului naţional al tinerilor adventişti din România, desfăşurat în perioada 30 august-1 septembrie 2007, la Sala Sporturilor din Cluj Napoca.
6 plen-uri. Acesta a fost numărul întâlnirilor derulate pe parcursul Congresului, întâlniri ce au purtat fiecare amprenta Conferinţei organizatoare: Oltenia, Transilvania Sud, Moldova, Muntenia, Banat, Transilvania Nord, aceasta fiind ordinea în care s-au succedat cele 6 echipe.
100 de ani. Aceasta este vârsta pe care o are Departamentul Tineret în momentul de faţă, eveniment sărbătorit în cadrul Congresului. Pentru a marca acest eveniment au fost invitaţi să vorbească oameni implicaţi de-a lungul timpului în lucrarea de tineret, oameni reprezentativi pentru anumite perioade de timp. 

Fratele Ungureanu Ioan a fost decanul de vârstă. La cei 81 de ani ai săi, imobilizat într-un scaun cu rotile, a impresionat întreaga asistenţă prin mesajul transmis, mesaj marcat de perioada de persecuţie din timpul dictaturii antonesciene.

Fratele Szasz Ernest, a surprins prin mesajul său perioada comunistă. Experienţele tinerilor care se strângeau în tabere bine ascunse de ochiul autorităţilor, şcoala de Sabat secţiunea copii aflată sub semnul interdicţiei au fost doar câteva dintre imaginile surprinse.

Fratele Ion Buciuman a fost invitat pentru a schiţa perioada post-comunistă. Festivalurile de tineret, începuturile programelor de acum îndrăgite şi cunoscute de copiii şi tinerii din întreaga ţară, toate acestea sub semnul câte unui cântec care astăzi face parte din istorie, din prezent, fiind în cartea de imnuri.

Fiecare dintre aceştia alături de fratele Corrado Cozzi şi James Black, au lăsat pe pânza albă amplasată pe scenă, amprenta mâinii lor, ca semn al amprentei pe care au lăsat-o asupra lucrării de tineret de-a lungul timpului. Acestora li s-au alăturat, foştii şi actualii directori şi asistenţi din cadrul Departamentului Tineret, liderii de tineret care au lucrat şi continuă să lucreze cu tinerii, astfel că, la sfârşitul Centenarului, întreaga pânză era plină de amprentele mâinilor celor implicaţi în lucrarea de tineret, lucrare ce şi-a pus la rândul ei amprenta asupra fiecăruia dintre cei prezenţi.

Întreaga ceremonie a fost încheiată cu rugăciunea de consacrare rostita de fratele Buciuman şi cu speranţa că următorul centenar va fi sărbătorit pe Noul Pământ.
160.000.000 lei vechi. Suma strânsă la colecta desfăşurată în dimineaţa de Sabat a Congresului.
Cele 160.000.000 (lei vechi) strânse, au fost împărţite pentru 3 proiecte care într-un fel sau altul au avut legătură cu IMPACT-ul: două case de bătrâni, vizitate şi de voluntarii IMPACT şi Hadassa. Dintre toate însă, povestea Hadassei i-a uimit pe toţi: Hadassa este o fetiţă ortodoxă în vârstă de 5 ani, bolnavă de poliartrită reumatoidă, care ştia o mulţime de texte biblice şi a cărei poveste de viaţă nu părea deloc una specifică unui copil. Lecţia de viaţă transmisă de ea este cu siguranţă una care va rămâne în mintea tuturor celor care în sâmbăta aceea s-au aflat în Sala Sporturilor din Cluj-Napoca.

Nou. Acesta ar putea fi unul dintre cuvintele caracteristice acestui eveniment, începând cu moto-ul „O inima nouă.”. Formaţii noi, activităţi noi, prezentatori noi, experienţe noi şi înviorătoare, piese noi, tineri noi, filmuleţe noi, prezentări noi, idei noi, prieteni noi, planuri noi. Fiecare dintre apelurile pentru o inimă nouă făcute de fratele James Black, Directorul Departamentului Tineret din cadrul Diviziunii Nord Americane sau fratele Corrado Cozzi, Directorul Departamentului Tineret din cadrul Diviziunii Euro-Afirca, principalii vorbitori ai acestui eveniment, s-au bucurat de răspunsul prompt al tinerilor prezenţi care, ca semn al unei inimi noi au luat hotărârea de a pune de-o parte în fiecare zi o oră pentru Dumnezeu, de a-şi preda inima Lui în întregime şi de a conduce un prieten la Hristos.
600 de tineri au participat la cele 24 de mini-proiecte desfăşurate sub egida IMPACT Cluj-Napoca. Tinerii sosiţi însă la Congres nu au avut parte de bucuria implicării, motiv pentru care organizatorii s-au gândit să-i ofere fiecărui tânăr posibilitatea implicării. Colecta din Sabat dimineaţa a fost una destinată exclusiv unor proiecte IMPACT. Dacă în alte ocazii banii strânşi erau folosiţi pentru acoperirea unor cheltuieli organizatorice, de această dată toţi banii au mers 100% pentru misiune. 

IMPRESII  ALE  TINERILOR  PARTICIPANŢI LA  CONGRES
Mircea:
Vă salut pe toţi!!

Pot să mărturisesc despre inima nouă care am primit-o şi (…) mai mult decât atât, încât am luat decizia hotărâtoare de a mă boteza (decizia era luată mai demult dar la congres m-a întărit în toate slăbiciunile mele) şi mai vreau să vă spun că doresc să organizez anumite programe în biserică din ceea ce am văzut la congres motivaţia finală pentru botezul meu am primit-o la congres!!... şi asta (…) sunt doar roadele de început sper şi eu că tot ceea ce am învăţat la congres să pot aplica!...

Eu nu-mi păstrez inima asta nouă. (chiar dacă am primit-o acasă, nu la congres). Am să o împart cu cei care nu simt dragostea Lui. Am să îl las pe El să schimbe tot ce e rău din ea şi am să valorific inima nouă ca să o pot avea şi în cer! Ce aş face eu cu o inima nouă? Aş lupta să o păstrez pentru veşnicie! 

Să-i dai inima 100% lui ISUS...

Ce înseamnă asta? - să nu mai ai nimic altceva în viaţa ta care să-ţi distragă atenţia de la ISUS.
1. Stefy 3 Septembrie, 2007 8:46 pm 

Nu am mai participat la adunări de felul acesta, dar, mi s-a părut bine organizat şi cred că şi-a atins scopul, acela de a ne oferi o inimă nouă. Am plecat cu idei noi, cu noi forţe şi mai aproape de Dumnezeu.

2. MobyDick  4 Septembrie, 2007 10:31 am 

A FOST SUPERB…………nu am să îl uit niciodată… vă iubesc pe toţi… şi mai ales…sunt bucuroasă că am O INIMĂ NOUĂ!!!!!!!!!!!!!

3. Ianka 4 Septembrie, 2007 11:42 am 

mmm….a fost supeeeeeeeerrrrr adevărat…am putut învăţa multe…...ppăcat că s-a terminat repede….

4. Ady 4 Septembrie, 2007 5:32 pm 

Am plecat de-acasă să vin altfel…aveam neapărat nevoie de asta..:) A fost frumos, şi tricourile au fost cele mai roşii..:)

5. Anca 4 Septembrie, 2007 8:08 pm 

a fost super şi cred ca ar trebui să se organizeze odată la 2 ani nu la 4. Abia aştept să fie la mine în conferinţă, adică în Moldova……….. vă aştept peste 4 ani în Moldova.
6. Amelya Imelda 4 Septembrie, 2007 9:35 pm 

Congresul acesta a fost cel mai bun proiect al anului 2007, declarat anul misiunii pt tineri. A făcut să ne cunoaştem între noi şi să legăm noi prietenii…a fost o experienţa de neuitat …am crezut că mă voi plictisi, dar am ajuns să le dau dreptate părinţilor mei, care s-au rugat de mine să vin pt că eu nu aveam de gând… ajunsă duminica din tabără, obosită, m-am urcat la ora 00:15 în trenul ce ducea spre cluj…speriată regretam şi doream să mă întorc înapoi acasă… dar trenul nu întorcea pt mine… şi acum doresc să nu fi existat cale de întoarcere înapoi acasă…

7. Shery 6 Septembrie, 2007 9:25 am 

Sincer a fost cel mai tare congres la care am participat… bine, a fost şi primul …oricum chiar mi-a plăcut…nu eram decisă să vin dar în ultima clipă m-am hotărât… am participat şi la impact unde am putut să iau parte la multe proiecte foarte interesante… nu regret că am venit… bună treabă, clujenilor 
8. Ruxandra 15 Septembrie, 2007 5:03 pm 

Dacă nu aş fi participat la Impact cred că aş fi plecat cu un gust chiar amar de la Congres. Îmi pare rău pentru cei care au venit doar de joi seara. Impactul a fost excelent. Experienţe minunate cu Domnul. Sperăm ca Moldova să înveţe din experienţele de la Cluj şi să organizeze ceva frumos care să îţi îndrepte cu adevărat inima şi mintea către Dumnezeu…

9. Roland 6 Septembrie, 2007 11:28 am 

Cine a vrut o inimă nouă a avut ocazia să o cunoască… este inima schimbată de Isus. Toate mulţumirile fie aduse lui Dumnezeu pt că doar prin EL se întâmplă toate lucrurile! Rezultatele inimi noi se vor vedea…
ÎMI  MERGE  BINE,  DAR  MĂ  SIMT  RĂU
„Vă voi da o inimă nouă şi voi pune în voi un duh nou; voi scoate din trupul vostru inima de piatră şi vă voi dă o inimă de carne. Voi pune Duhul Meu în voi şi vă voi face să urmaţi poruncile Mele şi să păziţi şi să împliniţi legile Mele.” (Ezechiel 36,26.27)
Aveam succes în lumea afacerilor. Împlineam 25 de ani de când lucram la Camera de Comerţ; cunoşteam oameni de afaceri, industriaşi, stele de cinema, oameni de televiziune şi lideri politici locali şi naţionali. Aveam o soţie frumoasă şi iubitoare şi patru copii minunaţi. Se putea spune că „reuşisem în viaţă”. Dar nu aveam parte de fericire. Eram neliniştit şi deprimat. Presiunea asupra mea era puternică, distructivă chiar. Nu eram nici tată, nici soţ şi nici un creştin iubitor. Nu aveam timp pentru familie sau pentru Dumnezeu. Deşi fraţii mei se rugau pentru mine, eu nu ştiam sau nu-mi păsa. Parcă eram cuprins în vârtejul succesului, care mă trăgea tot mai jos din punct de vedere spiritual şi nu aveam putere să mă opun.
Apoi, în 1973, am participat împreuna cu soţia la un seminar despre rugăciune, care mi-a schimbat viaţa. Citisem Biblia şi până atunci. O aduceam cu mine la biserică. Ştiam toate istoriile ei. Eram un bun cunoscător al doctrinei. Înălţam zilnic rugăciuni scurte, presărate cu „te rog” şi „mulţumesc”. Dar nu făcusem niciodată o legătură între Biblie şi rugăciune. Niciodată până atunci nu citisem Cartea Sfântă cu atenţia îndreptată spre făgăduinţele lui Dumnezeu, pentru ca apoi să-L cred pe cuvânt, să primesc cuvintele Lui ca pe un mesaj personal, să am încredere în ele şi să mi le însuşesc.
Am hotărât să fac un experiment. Am început să caut făgăduinţele care se potriveau cu nevoile mele şi am dat peste pasajul din Ezechiel 36,26.27. Din străfundurile sufletului meu neîmplinit, am strigat la Dumnezeu: „Doamne, dă-mi o inimă nouă şi pune în mine un duh nou.” Şi El m-a ascultat. Treptat, viaţa mea s-a schimbat şi, în sfârşit, eram plin de speranţă. Rugăciunile mele nu mai erau asemenea fulgilor purtaţi de vânt. Ele erau acum concentrate şi specifice. Au început să se întâmple minuni şi am devenit alt om. Am descoperit în Cuvântul lui Dumnezeu sfaturi pentru o viaţă liniştită şi fericită. Tot ce trebuie să faci este să le accepţi, să le crezi şi să ceri împlinirea lor pentru tine.
Ai o viaţă plictisitoare şi nu poţi ieşi din rutină sau o viaţă zbuciumată şi fără speranţă? Crede-L pe Dumnezeu, cere împlinirea făgăduinţelor Sale şi… observă diferenţa!
Autor: Reuben Neuharth
Nu te mira cĂ Ţi-am zis: Trebuie sĂ vĂ naşteŢi  din nou - Ioan 3:7 
Aceste cuvinte au fost rostite chiar de Domnul Hristos către un vameş al iudeilor cu numele Nicodim, ca o condiţie de bază pentru a putea vedea Împăraţia Cerului. De fapt ce înseamnă această naştere din nou? Suntem convinşi că nu este vorba de reîncarnare şi nici de vreo alta renaştere fizică, ci este vorba despre o naştere spirituală, naştere nu din sânge, nici din voia firii, nici din voia vreunui om, ci din Dumnezeu (Ioan 1:13). O naştere din Duhul Sfânt este realizată prin acceptarea noastră a locuirii prezentei Lui în templul nostru (trupul nostru). A fi născut din nou înseamnă a te debarasa de omul vechi ce se strică în poftele firii pământeşti. De exemplu Ioan, ucenicul iubit, înainte de a deveni ucenicul iubirii el se numea "Fiul tunetului." În viaţa sa s-a produs o mare schimbare a caracterului, datorită faptului că el a apreciat mult fiecare cuvânt care ieşea de pe buzele Domnului. Atât de mult a dorit să ajungă ca maestrul său, încât a uitat de sine şi de firea lui veche şi s-a contopit cu dragostea lui Isus. De aceea el este unicul ucenic care a manifestat dragostea lui Isus atât prin cuvinte şi fapte, cât şi în scris, ca să rămână până în ziua de astăzi minunatele îndemnări şi descoperiri de dragoste. Aşa cum cunoaştem, lui i s-a oferit privilegiul să-L vadă pe Domnul pe insula Patmos. 

Deşi aceste cuvinte au fost rostite de Isus către Nicodim, ele au fost imprimate în titanii credinţei încă din vechime. Ps. 51:6: Tu ceri ca adevărul să fie în adâncul inimii; Versetul 10: Zideşte în mine o inimă curată şi pune în mine un duh nou şi statornic; Proverbe: Fiule, dă-mi inima ta; Ezechiel 11:19: Le voi da o altă inimă şi le voi pune un duh nou; Ezechiel 36:26. Le voi da o inimă nouă. Acestea sunt câteva dovezi că naşterea din nou are rădăcini vechi şi au folosit-o din plin toţi aceia care au consimţit la aceasta.

Concluzie: Domnul este gata şi azi ca şi oricând în istoria lumii să pună în persoanele care acceptă, o inimă nouă, un duh nou, fiindcă Domnul face un cer nou şi un pământ nou unde vor locui oameni născuţi din nou. Operaţia poate fi reuşită şi viaţa dobândită numai cu acceptul nostru. Să spunem ca David: "Zideşte în mine o inimă curată şi un duh nou şi statornic"! Un om născut din nou este plin de roadele Duhului Sfânt care locuieşte în el. Iubirea predomină în orice împrejurare, caracterul blând şi umil ca al Domnului vor evidenţia viaţa sa.

Autor: Dorin Tarita. 

Reguli de aur pentru o inimă sănătoasă

3. De ce trebuie să ţinem cont în stilul nostru de viaţă pentru a ne menţine inima sănătoasă? 
Sănătatea inimii este indisolubil legată de starea generală de sănătate - atât fizică, cât şi psihică. La nivel de organ, sănătatea inimii este dependentă de starea de normalitate a arterelor ei. Ţinând cont că principala afecţiune arterială o constituie ateroscleroza, eforturile noastre de menţinere a sănătăţii inimii sunt îndreptate în special în direcţia limitării degradării aterosclerotice a arterelor coronare. 

Reguli de alimentatie:

eliminarea grăsimilor animale şi în special a cărnii grase (porc, vacă) şi a produselor lactate a căror conţinut în grăsimi hidrogenate este crescut;

creşterea consumului de acizi graşi omega-3 (peste, în particular sardina, somon; uleiuri de în, cânepa, dovleac);

consumul zilnic de fructe şi legume proaspete; ghimbirul, usturoiul şi sofranul şi-au dovedit beneficiul cardiac.

Un aport zilnic adecvat de calciu diminuează posibilitatea apariţiei hipertensiunii arteriale. Alţi factori alimentari importanţi sunt magneziu (din legumele verzi şi cereale), vitamina D, vitamina B6, B12, acid folic (din fructe, legume verzi, crucifere, roşii etc.) şi substanţele antioxidante (coenzima Q). 

Mişcarea: 

Orice se numeşte „mişcare” are efect benefic! Până şi banala plimbare, jumătate de oră pe zi, făcuta zilnic, are efecte bune asupra greutăţii corporale şi asupra nivelului colesterolului şi al trigliceridelor din sânge, reducând posibilitatea apariţiei afecţiunilor cardiace. Cel mai bun sfat dat celor ce doresc să prevină boala cardiacă prin exerciţiu, „American Heart Association” le recomandă 30-60 minute de exerciţii fizice zilnic, la o intensitate de 50-80% din capacitatea lor de efort. Per ansamblu, orice activitate fizică are efecte benefice atâta timp cât nu există contraindicaţii medicale. 

Comportamentul social: 

Renunţarea la fumat trebuie să fie primul obiectiv al oricărei persoane care-şi doreşte să fie sănătoasă. Există nenumărate resurse în combaterea acestui viciu, aşa că nu o să insist asupra lui. În ceea ce priveşte stresul, acesta se poate combate cu o atitudine pozitivă asupra vieţii, un somn bun, un sfat bun şi mai multă detaşare de inumanul cotidian. 

4. Cum să ne motivăm să adoptăm sfaturile medicului înainte de a fi prea târziu? Mulţi ignoră recomandările medicului, deşi ştiu că ar trebui să le respecte, dacă ţin la sănătatea lor. 

Oare ne trebuie cu adevărat o motivaţie să fim sănătoşi? E ca şi cum am cere să ne motiveze cineva să respirăm! Medicul nu e un zeu; el cunoaşte ceea ce orice altă persoană ar putea cunoaşte dacă ar studia medicina. 

Surprinzător, în pragul mileniului trei, medicina modernă redescoperă sfaturile unui trai sănătos ale bunicilor: să fii cumpătat în toate, să nu-ţi înveţi trupul şi mintea trândave şi să nu pui la suflet toate fleacurile vieţii. Pragmatismul ştiinţific modern umple cu cuvinte şi goleşte de sens toate aceste zicale ale străbunilor. Acelaşi adevăr privit din alt unghi. Diferenţa dintre ei şi noi cei de azi e că ei făceau din aceste învăţături un mod de trai. Azi ne bazăm prea mult pe medicamente şi pe miracolul medical creându-ne falsa iluzie că boala e o „chestiune reversibila”. Azi, sănătatea nu mai e un dar nepreţuit; ea a devenit un bun pecuniar pe care avem senzaţia că-l putem dobândi oricând. Azi, un trai sănătos e catalogat comportament aberant, desuet, antisocial, ciudat. Omul modern a devenit un maratonist dopat cu medicamente şi concepte medicale ştiinţifice, ce aleargă după himere pierzându-şi bunurile cele mai de preţ ce dau vieţii culoare şi rost: bunul simt, sănătatea şi firescul. Boala cardiacă e o condiţie organică ireversibilă identică curgerii timpului. Poţi să iei medicamente cu pumnul, să vizitezi mii de specialişti cardiologi şi chiar să-ţi transplantezi o inimă nouă, tânăra şi puternică, niciodată nu o să mai fii ceea ce ai fost: un om sănătos. Vei fi însă un bolnav compensat. 

În încheiere, nu trebuie să uităm că e mult mai uşor să prevenim o condiţie decât să o tratăm, iar cel mai simplu mod de prevenţie este controlul medical periodic prin medicul de familie.

Inima  ta  cum  este?

Într-o zi, un tânăr s-a oprit în centrul unui mare oraş şi a început să le spună trecătorilor că are cea mai frumoasă inimă din împrejurimi. Nu după multă vreme, în jurul lui s-a strâns o mare mulţime de oameni şi toţi îi admirau inima care era intr-adevăr perfectă. Nu vedeai pe inima lui nici un semn, nici o fisură. Da, toţi au căzut de acord că era cea mai frumoasă inimă pe care au văzut-o vreodată. Tânărul era foarte mândru de inima lui şi nu contenea să se laude singur cu ea. Deodată, de mulţime s-a apropiat un bătrânel. Cu glas liniştit, el a rostit ca pentru sine:

- Şi totuşi, perfecţiunea inimii lui nu se compară cu frumuseţea inimii mele... Oamenii din mulţimea strânsă în jurul tânărului au început să-şi întoarcă privirile spre inima bătrânului. Până şi tânărul a fost curios să vadă inima ce îndrăznea să se compare cu inima lui. Era o inimă puternică, ale cărei bătăi ritmate se auzeau până departe. Dar era plină de cicatrice, locuri unde bucăţi din ea fuseseră înlocuite cu altele care nu se potriveau chiar întru totul, liniile de unire dintre bucăţile străine şi inima bătrânului fiind sinuoase, chiar colţuroase pe alocuri. Ba mai mult, din loc în loc lipseau bucăţi întregi din inima concurentă, şi acolo se vedeau răni larg deschise, încă sângerânde.

- Cum poate spune că are o inimă mai frumoasă?, îşi şopteau uimiţi oamenii. Tânărul, după ce examinase atent inima bătrânului, şi-a ridicat privirea şi i-a spus râzând:

- Cred că glumeşti, moşnege. Priveşte la inima mea - este perfectă! Pe când a ta este toată o rană, numai lacrimi şi durere!

- Da, a spus blând bătrânelul. Inima ta arată perfect, dar nu mi-aş schimba niciodată inima cu inima ta. Vezi tu, fiecare cicatrice de pe inima mea reprezintă o persoană căreia i-am dăruit dragostea mea - rup o bucată din inima mea şi i-o dau omului de lângă mine, care adesea îmi dă în schimb o bucată din inima lui, ce se potriveşte în locul rămas gol în inima mea. Dar pentru că bucăţile nu sunt măsurate la milimetru, rămân margini colţuroase, pe care eu le preţuiesc nespus de mult deoarece îmi amintesc de dragostea pe care am împărtăşit-o cu cel de lângă mine. Uneori am dăruit bucăţi din inima mea unor oameni care nu mi-au dat nimic în schimb, nici măcar o bucăţică din inima lor. Acestea sunt rănile deschise din inima mea, găurile negre... a-i iubi pe cei din jurul tău implică întotdeauna un oarecare risc. Şi deşi aceste răni sângerează încă şi mă dor, ele îmi amintesc de dragostea pe care o am până şi pentru aceşti oameni; şi, cine ştie, s-ar putea ca într-o zi să se întoarcă la mine şi să-mi umple locurile goale cu bucăţi din inimile lor. Înţelegi acum, dragul meu, care este adevărata frumuseţe a inimii? a încheiat cu glas domol şi zâmbet cald bătrânul.

Tânărul a rămas tăcut deoparte, cu obrazul scăldat în lacrimi. S-a apropiat apoi timid de bătrânel, a rupt o bucată din inima lui perfectă şi i-a întins-o cu mâini tremurânde. Bătrânul i-a primit bucata pe care a pus-o în inima lui. A rupt apoi o bucată din inima brăzdată de cicatrice şi a pus inima tânărului. Se potrivea, dar nu perfect, pentru că marginile erau cam colţuroase. Tânărul şi-a privit inima, care nu mai era perfectă, dar care acum era mai frumoasă ca niciodată, fiindcă în inima cândva perfectă pulsa de-acum dragoste din inima bătrânelului. Cei doi s-au îmbrăţişat, şi-au zâmbit şi au pornit împreună la drum. Cât de trist trebuie să fie să mergi pe calea vieţii cu o inimă întreagă în piept! O inimă perfectă, dar lipsită de frumuseţe... Inima ta cum este? O poţi împărţi cu alţii? 
(de citit: 1 Corinteni 13)

Alege astăzi, O INIMĂ NOUĂ!
ÎNCHEIERE
Ce ar fi să începi o analiză a vieţii tale, alături de un grup de prieteni şi să decizi care sunt lucrurile la care trebuie să renunţi pentru ISUS. Apoi să faci o listă cu lucrurile care le vei face în fiecare zi pentru EL. 

Cum te vezi peste un an? Fă o descriere cât mai amănunţită şi alături de un prieten începe schimbarea de azi...

Nu te-ai plictisit să tot promiţi că te schimbi dar să nu o faci niciodată??? Unul din lucrurile de care ai nevoie este DISCIPLINA SPIRITUALĂ. Drumul spre schimbarea totală este un drum lung, şi trebuie să te lupţi în fiecare zi pentru asta. 

- să studiezi zilnic cel puţin 1 oră.

Nimic nu este mai simplu... propune-ţi ca zilnic să poţi studia cel puţin 1 oră. Dar încă o dată: SINGUR este foarte greu să faci lucrul acesta. 

Câteva direcţii, care îmi vin acum în minte, dar se pot da mult mai multe sugestii...

- să se propună o carte de studiat, să se înscrie cei care vor să studieze împreună, iar fiecare să noteze pasajele importante, apoi să se ridice întrebări din cartea respectivă etc.

- de asemenea se pot alege cărţi anume din Biblie care să fie studiate, şi pe măsură ce studiezi să apară un ghid de studiu (online), făcut de tinerii care se înscriu... etc.

- este foarte important ca în fiecare zi să studiezi. La fel ca şi cu mâncarea. Ce se întâmplă dacă nu mănânci mai multe zile la rând??? Exact aşa se întâmplă şi cu viaţa spirituală, fără studiu şi rugăciune, moare. 

- într-un an să câştigi un om pentru Hristos.

- fă o listă cu 5 prieteni apropiaţi, dar care nu îl cunosc pe Dumnezeu.

- timp de 2 - 3 luni roagă-te zilnic pentru ei

- în timpul acesta încearcă să întăreşti relaţia de prietenie cu ei.

- împărtăşeşte o experienţă pe care ai avut-o tu cu Dumnezeu.

- invită-i la o activitate speciala în cadrul Bisericii

- Integrează-i în cercul tău de prieteni.

Ideea este următoarea... dacă nu planificăm, nu se va întâmpla aproape nimic. 

Sunt doar câteva idei... lista trebuie să continue... şi să pornim la fapte! 

INIMĂ
Frumoasă este simfonia stelelor 

Împodobind înalt de miazănoapte; 

La fel de frumoasă ar trebui să fie 

Inimă, muzica dragostei tale 

Pe cerul de cântec dintre două şoapte.
Se 'nalţă îngeri, foşnetul luminii

Să îl asculte-n mii de osanale;

La fel se pleacă ei ca să audă

Inimă, murmurul tău de iubire

Ce seamănă cu clipocirea izvoarelor astrale.
Împărăţii de zori şi de amurguri,

Puzderii de culoare sunt risipite-n spaţii

Şi totuşi privirea cerească se-ndreaptă spre tine,
Inimă, să baţi frumos şi sublim

Ca pulsul nemuririi ce leagă constelaţii.

O harpă de lumină e fiecare glas, 

O trâmbiţă de aur e fiecare stea 

Şi simfonia mântuirii va izbucni curând; 

În marele aleluia, vecia străbătând... 
Vei răsuna frumos şi tu, inima mea?...

Benone Burtescu, 

Inima   Lui

Inima Lui,

Ne purta povara spre munte

Şi bătea tot mai rar,

Gata să stea spre Calvar.

Nu era nimeni pe-acol’ să asculte

Cum se duc în neant stropii de har.
Inima Lui,

Zvâcnea viaţă în vieţile noastre

Sângerând în durere neprefăcută,

Gata într-o jertfi tăcută

Ca un nimb înspre slava lui Iahve,

Ce rostea: Voia Ta e făcută.
Inima Lui,

S-a oprit în mormânt,

Când fiinţe cereşti stau mirate.

Toţi sunt aproape, toţi-s departe

Se opresc: lună, soare, stele şi cânt,

Până ce iarăşi începe şi bate.
Inima Lui,

Va bate curând un al doişpelea ceas.

Ceas de sfârşit, ceas de vecie,

Când toţi or să ştie:

Cum au trăit, unde-au rămas;

Primiţi sau pierduţi pentru vecie.

Iacob Coman, Şi să-L cunosc, pag. 11
INIMA

Se tânguie o lume-ntr-o vioară 
Dar câţi din cei ce-ascultă înţeleg 
Că nu e notă falsă să n-o doară? 
Din chin e plămădită, preţ întreg.
Cei ce-o privesc îşi spun: 
Cutie-asemeni altora, doar lustruită 
Dar numai ce; ce-ncearcă armonia 
Pe strunele-i, va şti că e vrăjită
De-Acel ce a alcătuit-o, Lutierul, 
Cu mâini şi glas înalt, de veşnicii 
Menită e cerească armonia

Să o redea, nu false melodii...
Sub vuietul de-alămuri de-ncercare 
Sub răpăit de înalt, de veşnicii

Ea plânge-adesea, gândind că în viitoare 
Plăpându-i glas nu se va auzi
Dar când se va întoarce iar Mesia

Şi îi va alina durerea surdă

Va chiui pe coarde bucuria

Sub mâna Lui măiastră, ne-ntrecută.

Viorica Avrămica, Străinul din Galileea, pag. 32

RIMĂ   CU   INIMĂ

Inimă mică,

pumn de carne 

inimă mare

munte sub soare 

inimă rea

clocot de vină 

inimă bună

cărare de Lumină 

inimă rece

gheţar ucigător 

inimă caldă

vulcan de comori 

inimă mândră

săgeată de fală 

inimă umilă

arcuită sub taină 

inimă neagră

păcat de ascuns 

inima albă

ninsoare de iarnă 

inimă de piatră

dură şi nescrisă 

inimă de carne

trăind Legea vie.

În inima ta şi inima mea

să locuiască El

cu rima cea mai bună.

Loredana Olteanu, Lacrimi sub stele, pag. 44

La poarta Inimii...

La poarta inimii-ţi tot bate

Cu glasul tot mai rugător,

Isus purtând povara-n spate

Înspre Calvar fiind trecător.

El bate vreme îndelungată
Şi-aşteaptă afară cu răbdare,

La poarta inimii încuiată
Şi închisă în recile zăvoare.

În casa ta să poposeacă
De ani de zile vrea mereu,

O ştire bună să-ţi vestească
Că eşti un fiu de Dumnezeu.

Şi să cinaţi chiar împreună
La masa sfântă a credinţei,

Din a Cuvântului arvuna

Prin roadele făgăduinţei.

Deschide larg închisă poarta

Pentru cerescul dar de sus,

Şi azi croieşte-ţi altă soartă
Prin jertfa Domnului Isus!

Să intre El cu sfânta pace

Pe poarta sufletului tău,

Miresmele spre a desface

Împrăştiind tot ce e rău!

Şi-n inimă El să sădească
Principiul sfintei Sale legi,

Prin Duhul să o curăţească
Dreptatea sfântă să-nţelegi.

Căci ar fi bine întotdeana

Să-I pregăteşti un sfânt sălaş,

Şi chiar când urlă şi furtuna

Să-I fii mereu al Său lăcaş!
Flavius Laurian Duverna

Sursa : Intercer
